‘แมคควอลี’ชี้ตลาดDWใหญ่จ่อขาย100ตัว
บล.แมคควอลี รุกหนัก ตลาด DW ในเมืองไทย มองยังโตได้อีกมาก ตั้งเป้าภายใน 1 ปี ออกขาย 100 ตัว
6 ธ.ค. 2555

บล.แมคควอลี รุกหนัก ตลาด DW ในเมืองไทย มองยังโตได้อีกมาก ตั้งเป้าภายใน 1 ปี ออกขาย 100 ตัว 
นายบาร์นาบี แมทธิว หัวหน้าส่วนงานตราสารอนุพันธ์ บริษัทหลักทรัพย์ (บล.) แมคควอลี เปิดเผยว่า บริษัทให้ความสนใจจะรุกธุรกิจใบสำคัญแสดงสิทธิอนุพันธ์ (DW) ในเมืองไทย โดยเห็นว่ามีโอกาสเติบโตได้อีกมาก เพราะเป็นผลิตภัณฑ์ทางการเงินที่เหมาะสมกับนักลงทุนรายบุคคล 
ทั้งนี้ หากดูสถิติในตลาดหุ้นไทย พบว่า เป็นกลุ่มนักลงทุนรายบุคคลมีสัดส่วนซื้อขายที่สูง โดยมี 7 แสนบัญชี และมีบัญชีที่มีการซื้อขายสม่ำเสมอถึง 2 แสนบัญชี 
นอกจากนี้ มองว่าตลาดหุ้นไทยเป็นตลาดที่น่าสนใจ หุ้นมีการเติบโตติดอันดับต้นๆ ของโลกในระยะ 24 ปีที่ผ่านมา และ DW เป็นสินค้าที่รองรับทั้งตลาดหุ้นขาขึ้นขาลง 
บริษัทกำหนดเป้าหมายว่าต้องการเป็นผู้นำในลำดับต้นๆ ของ DW ในไทยเช่นเดียวกับที่เป็นผู้นำในฮ่องกง สิงคโปร์ เกาหลี และออสเตรเลีย ซึ่งจะเข้าไปเป็นพันธมิตรกับทุกโบรกเกอร์เพื่อให้ความรู้เจ้าหน้าที่การตลาดและลูกค้าด้วย
นอกจากนี้ บริษัทคาดว่าใน 1 ปีข้างหน้านี้ จะออกและเสนอขาย DW ในตลาดหุ้นไทยประมาณ 100 ตัว โดยในช่วง 1 เดือนที่ได้เริ่มรุกตลาด DW ได้ออกและเสนอขาย DW แล้วจำนวน 29 ตัว 
ในวันที่ 6 ธ.ค.นี้ จะออกและเสนอขาย DW อีก 4 ตัว คือ สิทธิในการซื้อ (Call) 3 ตัว อ้างอิงหุ้นบริษัท ทีพีไอ โพลีน (TPIPL) บริษัท อินโดรามา เวนเจอร์ส (IVL) บริษัท ทรู คอร์ปอเรชั่น (TRUE) และสิทธิในการขาย (Put) อีก 1 ตัว อ้างอิงหุ้นบริษัท แอดวานซ์ อินโฟร์ เซอร์วิส (ADVANC)